b'\n_START_ARTICLE_\nTariq Ali\n_START_SECTION_\nNaixement i inicis del seu activisme\n_START_PARAGRAPH_\nAli va n\xc3\xa9ixer i es va criar a la ciutat de Lahore, part de l\'\xc3\x8dndia Brit\xc3\xa0nica a l\'\xc3\xa8poca del seu naixement, el 1943, i que pass\xc3\xa0 a  formar part de l\'estat independent del  Pakistan quatre anys m\xc3\xa9s tard. \xc3\x89s el fill del periodista Mazhar Ali Khan i l\'activista Tahira Mazhar Ali Khan, filla al seu torn de Sir Sikandar Hyat Khan, l\xc3\xadder de la Lliga Musulmana Unionista i m\xc3\xa9s tard Primer Ministre del Panjab de 1937 a 1942._NEWLINE_En paraules seves, els seus dos pares "provenien tots dos d\'una fam\xc3\xadlia molt antiga, r\xc3\xa0ncia, feudal". El seu pare havia tallat amb les conviccions familiars en pol\xc3\xadtica a la seva \xc3\xa8poca d\'estudiant, adoptant el comunisme i l\'ateisme. La seva mare, provinent del mateix \xc3\xa0mbit familiar, tamb\xc3\xa9 es va radicalitzar en con\xc3\xa8ixer el seu marit. Si m\xc3\xa9s no, Tariq Ali va aprendre els fonaments de l\'islam juntament amb el pensament ateu per tal de poder-li plantar cara. En l\'obra Islam, Empire and the Left: Conversation with Tariq Ali, l\'autor declara: "Vaig cr\xc3\xa9ixer com ateu. No ho converteixo en un secret. Era acceptable. De fet, quan hi penso retrospectivament, cap dels meus amics era creient. Cap d\'ells era religi\xc3\xb3s, potser alguns d\'ells eren creients. Per\xc3\xb2 molt pocs eren religiosos en temperament."_NEWLINE_Estudiant a la Universitat del Panjab, va organitzar manifestacions contra la dictadura militar de Pakistan. L\'oncle matern d\'Ali era el cap de la Intel\xc2\xb7lig\xc3\xa8ncia Militar del r\xc3\xa8gim i va advertir els seus pares que si no parava de criticar el govern es trobaria amb problemes. Els seus pares decidiren doncs enviar-lo fora del Pakistan, i es va decidir per l\'Exeter College d\'Oxford (Anglaterra) on estudi\xc3\xa0 filosofia, pol\xc3\xadtica i econ\xc3\xb2miques. L\'any 1965 va ser elegit president de l\'Oxford Union. Durant el seu temps com a membre d\'aquesta societat, es va reunir amb Malcolm X qui va expressar-li greus preocupacions de ser assassinat.\n_START_SECTION_\nCarrera\n_START_PARAGRAPH_\nLa seva figura p\xc3\xbablica va comen\xc3\xa7ar a despuntar durant la Guerra de Vietnam, participant en debats amb personatges com Henry Kissinger i Michael Stewart. Va ser testimoni al Tribunal Russell sobre la involucraci\xc3\xb3 dels Estats Units d\'Am\xc3\xa8rica al Vietnam.  Amb el pas dels anys, la postura d\'Ali s\'ha tornat m\xc3\xa9s cr\xc3\xadtica envers la pol\xc3\xadtica exterior americana i israeliana. La seva obra sat\xc3\xadrica tamb\xc3\xa9 \xc3\xa9s reconeguda. Ha estat molt cr\xc3\xadtic amb el suport dels Estats Units a r\xc3\xa8gims militars en lloc de a la democr\xc3\xa0cia al Pakistan. El 1968 va ser un dels manifestants davant l\'ambaixada americana a Londres contra el conflicte a Vietnam._NEWLINE_Ali va ser un membre actiu de la Nova Esquerra de la d\xc3\xa8cada del 1960, i se l\'ha associat des de fa temps amb la New Left Review. Atret per la pol\xc3\xadtica socialista i revolucion\xc3\xa0ria a partir de la seva relaci\xc3\xb3 amb el diari The Black Dwarf, es va unir a un partit trotskista, l\'International Marxist Group (IMG) el 1968. Aviat ascend\xc3\xad al lideratge d\'aquest partit i fou membre del comit\xc3\xa8 executiu internacional de la renovada Quarta Internacional. Ha estat amic de personalitats de primera l\xc3\xadnia com Malcolm X, Stokely Carmichael, John Lennon i Yoko Ono._NEWLINE_El 1967 Ali va visitar Camiri, a Bol\xc3\xadvia, a un empla\xc3\xa7ament proper al lloc on Che Guevara fou capturat, per a presenciar el judici de R\xc3\xa9gis Debray, i va ser acusat de ser un revolucionari cub\xc3\xa0 per les autoritats del pa\xc3\xads. Ali hi digu\xc3\xa9 "Si em tortureu tota la nit i s\xc3\xa9 parlar castell\xc3\xa0 pel mat\xc3\xad us estar\xc3\xa9 agra\xc3\xaft la resta de la meva vida."_NEWLINE_Durant aquest per\xc3\xadode va ser un candidat per l\'IMG al districte electoral de Sheffield Attercliffe (Sheffield) a les eleccions generals brit\xc3\xa0niques de 1974 i fou coautor del llibre il\xc2\xb7lustrat Trotsky for Beginners ("Trotski per a principiants"). Amb la dissoluci\xc3\xb3 de l\'IMG l\'any 1981 els seus membres van entrar al Partit Laborista, i el seu partit anterior va ser proscrit. Molts dels seus membres originals van abandonar l\'activisme a l\'esquerra revolucion\xc3\xa0ria i comen\xc3\xa7aren a donar suport a Tony Benn com a l\xc3\xadder laborista._NEWLINE_El 1990 va publicar la s\xc3\xa0tira \'Redemption, on criticava la incapacitat dels trotskistes de gestionar la caiguda del bloc comunista. El llibre fa par\xc3\xb2dia de moltes figures conegudes del moviment trotskista._NEWLINE_El seu llibre Bush in Babylon critica la invasi\xc3\xb3 d\'Iraq de 2003 i la pol\xc3\xadtica del president nord-americ\xc3\xa0 George W. Bush, tot fent servir un estil \xc3\xbanic que inclou poesia i assaigs cr\xc3\xadtics mostrant el gran error de la guerra iraquiana, proposant que el nou govern pa\xc3\xads caur\xc3\xa0 inevitablement. A la seva obra Clash of Fundamentalism, Ali situava els esdeveniments entorn dels atemptats de l\'11 de setembre de 2001 en perspectiva hist\xc3\xb2rica, recorrent a la hist\xc3\xb2ria de l\'Islam des dels seus or\xc3\xadgens._NEWLINE_L\'autor ha estat sempre cr\xc3\xadtic de la pol\xc3\xadtica econ\xc3\xb2mica de signe neoliberal de l\'actualitat i va ser present al F\xc3\xb2rum Social Mundial de Porto Alegre (Brasil), un fou un dels 19 sotasignants del Manifest de Porto Alegre. Ali \xc3\xa9s un seguidor de la Revoluci\xc3\xb3 Bolivariana de Vene\xc3\xa7uela._NEWLINE_Se l\'ha anomenat "la suposada inspiraci\xc3\xb3" de la can\xc3\xa7\xc3\xb3 dels Rolling Stones Street Fighting Mann, enregistrada el 1968. La can\xc3\xa7\xc3\xb3 de John Lennon Power to the People va ser inspirada per una entrevista del cantant a Ali._NEWLINE_En un article publicat a CounterPunch respongu\xc3\xa9 a la controv\xc3\xa8rsia sobre l\'islam del papa Benet XVI dient: "Aquest bavar\xc3\xa8s \xc3\xa9s un clergue reaccionari agressiu. Crec que sap el que diu i per qu\xc3\xa8. En un m\xc3\xb3n neoliberal que pateix de degradaci\xc3\xb3 mediambiental, fam, repressi\xc3\xb3, un "planeta de xaboles" (en la frase ben gr\xc3\xa0fica de Mike Davis), el Papa decideix insultar el fundador d\'una fe rival. La reacci\xc3\xb3 al m\xc3\xb3n musulm\xc3\xa0 ha estat previsible, per\xc3\xb2 deprimentment insuficient."_NEWLINE_El novembre de 2014 va signar el manifest \xc2\xabDeixin votar els catalans\xc2\xbb, juntament amb altres personalitats internacionals.'